**ניסים גוזלן** (נולד ב-30 בינואר 1965) הוא ראש עיריית באר יעקב. נבחר לראשונה לראשות המועצה בשנת 2003 בשנת 2008 נבחר בפעם השנייה עם 77% מקולות הבוחרים ובשנת 2013 נבחר לקדנציה שלישית עם רוב של 58% מקולות הבוחרים.

מילא שורת תפקידים במגזר הציבורי במהלך שני העשורים האחרונים ובהם גזבר הוועדה המקומית מצפה אפק, דירקטור בחברה לפיתוח משאבי אנוש בשלטון המקומי ובחברת הפיתוח שלה, חבר באיגוד ערים איילון לביוב.

ביוגרפיה
--------

גוזלן נולד גדל והתחנך בעיר לוד להורים עולים ממרוקו, דינה ויוסי גוזלן. בנעוריו לקח חלק בתנועת הצופים בשבט אייל שבעיר לוד, התגייס לצה"ל, עבר גיבוש, שובץ לשייטת 13 ולאחר פציעה עבר לשרת בפלחה"ן גולני בלבנון שם החזיקה הפלוגה אחרי מלחמת לבנון הראשונה קו בנבטיה ובבופור. עם שחרורו מצה"ל הצטרף לשורות תנועת הליכוד בלוד, בעת כהונתו של מקסים לוי ושימש חבר בצוות ההסברה שלו. בתקופה זו התמחה ועסק בביטוח כשתחום התמחותו היה ביטוחן של רוב חברות האוטובוסים והמשאיות בארץ. גוזלן עבר להתגורר בבאר יעקב בשנת 1989, הוא נשוי למלי ואב לשני בנים.

עם המעבר לבאר יעקב, הצטרף גוזלן לסניף הליכוד המקומי והיה מהפעילים המרכזיים בו. בבחירות שהתקיימו לראשות מועצת באר יעקב בשנת 1993 שימש גוזלן כיו"ר מטה הצעירים של יואב רפאל ראש המועצה. בבחירות שהתקיימו בשנת 1998 התמודד לראשונה לראשות המועצה ברשימה עצמאית בשם ים - תושבים למען באר יעקב שזכתה לשני מנדטים. גוזלן יצא למאבק בהחלטת שר הפנים, אברהם פורז, לפרק את באר יעקב ולחלקה בין הערים רמלה ונס ציונה.

ראש עיריית באר יעקב
-------------------

בשנת 2010 פורסם דו"ח מבקר המדינה החושף ליקויים חמורים בתפקוד המועצה המקומית באר-יעקב.

> 
> דוח זה חשף תפקוד לקוי ביותר של המועצה המקומית בקבלת עובדים לשורותיה. מדובר בליקויים בעשרות פעולות במשך שנים מספר, דבר המשווה לעניין חומרה יתרה.
> 
> 
> 
> — דוח מבקר המדינה
> 

 מבקר המדינה, דוח על הביקורת בשלטון המקומי

בשנת 2011 הביא גוזלן לביצוען של מסקנות ועדת טרכטנברג בגני הילדים באופן מלא כבר בשנה הראשונה (הרפורמה ניתנה להחלה בתוך 3 שנים) ובבאר יעקב בראשותו ניתן מענה לכל הילדים מגיל 3 כבר בשנה הראשונה לרפורמה.

בתקופת כהונתו גדל מספר התושבים בבאר יעקב פי ארבעה, הוא מונה למעלה מ-20,000 תושבים, הוגדר כיישוב בעל ההגירה החיובית הגדולה בארץ וברבע הראשון של שנת 2015 כיישוב עם התחלות הבניה הגבוה בארץ. עוד הוקמו בתקופת כהונתו 3 שכונות חדשות: חתני פרס ישראל, פארק המושבה וצמרות המושבה. הדרוג חברתי-כלכלי זינק מאשכול 5 לאשכול 7.

כדי שוועדות התכנון יאפשרו הקמת שכונות חדשות בבאר יעקב, נדרשה רשת תשתיות של תעלות ביוב. לצורך כך חיבר גוזלן בשנת 2004 את באר יעקב למט"ש איילון, תוכנית שמומנה כולה מכספי המועצה המקומית בעלות של כ־60 מיליון שקלים, כספים אותם דרש בהמשך בהסכם הגג[דרוש מקור].

עקב משבר הנובע מניהול כספי וארגוני בעייתי במאי 2013 מונה למועצה חשב מלווה, זאב רקנאטי, רו"ח. עם תחילת פעולות ההבראה בדצמבר 2013 הוצת רכבו של גוזלן. לבקשת גוזלן, אישר משרד הפנים בשנת 2011 תב"ר להקמת מרכז קהילתי לקהילה האתיופית בסכום כפול מזה שאושר במליאה שישמש גם כאולם אירועים לקהילה. בדיעבד הסתבר כי מספר ימים קודם לכן הוציא המשרד צו הריסה למבנה שכבר נבנה, ואף נקט בהליכים משפטיים כנגד המועצה ומנהליה בגין בניה בניגוד להוראותיו של חוק התכנון והבניה. הבנייה טרם שינוי יעוד הקרקע מדרך למבנה ציבור הביא את בית המשפט להרשיע את גוזלן באחריות שילוחית, את המועצה המקומית ומהנדס המועצה בעבירה על חוק התכנון והבניה בטענה שיש לשנות טרם הבניה. לבסוף הוצא היתר בניה כחוק וצו ההריסה בוטל. גם על כך הוער בדו"ח מבקר המדינה בשנת 2015.

בשנת 2017 פרסם מבקר המדינה דו"ח על הביקורת ברשויות המקומיות ובין היתר על מועצת באר-יעקב. בסיכום נכתב "בתקופה הרלוונטית לדוח, רָווחה ברשות תרבות של תפקוד לקוי ואי-תקינות מינהלית העלולה להגיע עד כדי פגיעה בטוהר המידות, ובעניינים מסוימים פעלו חברי מועצה והעומד בראשה שלא כדין, ובין היתר בכל הנוגע להעסקת קרובי משפחה, מתן תמיכות והקצאת מקרקעין שלא כדין, וניגודי עניינים של נבחרים. אופן תפקודה של הרשות מצביע על זלזול בהוראות חוק שיש בו כדי לגרום לפגיעה באמון הציבור. משרד מבקר המדינה מפנה את שימת לבו של היועץ המשפטי לממשלה לממצאים שצוינו בדוח זה, המעלים חשש לפגיעה בטוהר המידות."

בשנת 2017 פתח את שערי התיכון הראשון בבאר יעקב, תיכון עתיד נווה נחום מרשת עתיד.

בשנת 2016 לאחר מאבק של 12 שנים מול עיריית ראשון לציון, משרד הפנים ורמ"י הביא גוזלן להסכם גבולות בו קיבלה באר יעקב 76% משטחי מחנה צריפין. הסכם הגבולות הוביל לחתימה על הסכם גג ביום 13 ביוני 2017, לבניית 12 אלף יחידות דיור חדשות בעיר לצד 1.5 מיליון מ"ר אזורי היי טק, תעסוקה ומלאכה, הסכם המוערך בכ־4 מיליארד שקלים שמתוכם ניכס גוזלן למעלה מ-500 מיליון שקלים עבור תשתיות על והשקעות עבר (כמו חיבור למט"ש איילון) לתוך השכונות הקיימות להקמת פארקים, מוסדות חינוך ומבני ציבור, תרבות וספורט.

כמו כן, ניצל גוזלן את קשריו בצמרת השלטונית לבצע נגישות תעבורתית בתוך היישוב ובכבישים הסובבים אותו כדי שינגישו את היישוב למרכז הארץ מחד וימתנו את גודש התנועה ביישוב המתפתח מאידך. בשנת 2006 יחד עם שר התחבורה, שאול מופז, השתתף בוועדת ההיגוי של כביש 431 אשר הביאה לחיבורה של באר יעקב לכביש רוחב זה על ידי שתי נקודות מחברות על כביש 4313 מצפון וממערב ונקודה נוספת, דרומית בדרך מרגולין. בנוסף, בשנת 2009 הושקע בפיתוח תשתיות פיזיות בתחום התחבורה והוקמו שתי הפרדות מפלסיות שהובילו למיתון התנועה ברחבי היישוב. עוד לקח חלק בוועדת היגוי של כביש 200 המחבר בין כביש 44 לכביש 431. בנוסף פועל לקידום פרויקט הרכבת הקלה, הקו החום המתוכנן לשרת את החלק הדרומי של מטרופולין תל אביב הכולל את היישובים לוד, רמלה, באר יעקב וראשון לציון בעלות של 5 מיליארד שקלים. גוזלן מקדם בימים אלו תוכנית מתאר 2030 בוועדה המחוזית הכוללת עיר חכמה חדשנית עם למעלה מ-100,000 תושבים. בשנת 2021 הפכה באר יעקב לעיר.

קישורים חיצוניים
----------------

ויקישיתוף מדיה וקבצים בנושא **ניסים גוזלן** בוויקישיתוף
* ניסים גוזלן, ברשת החברתית פייסבוק
* באר יעקב: ניסים גוזלן ניצח, באתר ynet
* כביש 431 נפתח במלואו(הקישור אינו פעיל), באתר ynet
* רשת קווי הרכבת הקלה, באתר נת"ע
* הסכם גג בבאר יעקב: היישוב יגדל פי 5 מגודלו הנוכחי, באתר ynet, 13 ביוני 2017
* הפרדה מפלסית בבאר יעקב, באתר רכבת ישראל
* קבלו את באר יעקב: המושבה שהופכת לעיר של מגדלים, באתר גלובס, 11 במרץ 2013
* שלומית צור, ‏רגע לפני הבחירות המקומיות: מה באמת קורה בבאר יעקב?, באתר גלובס, 18 בספטמבר 2013

הערות שוליים
------------

1. ↑  ילקוט נבו, תוצאות הבחירות 2003
2. ↑  עדי שמחוביץ, נעמה טלמור, קובי מנדל ויהושע בריינר‏, בחירות 2008 - כל תוצאות האמת, באתר וואלה!‏, 12 בנובמבר 2008
3. ↑  תוצאות בחירות 2013, YNET (ארכיון)
4. ↑  דירקטורים במשכ"ל, אתר משכ"ל (ארכיון)
5. ↑  נבו, ילקוט הפרסומים דצמבר 1998
6. ↑  איחוד רשויות מקומיות - הצעת חוק (ארכיון)
7. ↑  משרד החינוך, חינוך חינם מגיל שלוש
8. ↑  לשכה מרכזית לסטטיסטיקה, אוכלוסיה ביישובים 2016
9. ↑  גיל שלמה, ‏באר יעקב אימפריה: למה כולם עוברים לשם?, באתר ‏מאקו‏, 12 באוגוסט 2013
10. ↑  הלשכה המרכזית לסטטיסטיקה, התחלת הבנייה וגמר הבנייה ברבעון הראשון של 2015
11. ↑  הלשכה המרכזית לסטטיסטיקה, דרוג חברתי - כלכלי 2006
12. ↑  איגוד ערים איילון
13. ↑  אלי סניור, הוצת רכבו של ראש מועצת באר יעקב, באתר ynet, 22 בדצמבר 2013
14. ↑  דו"ח מבקר המדינה לשנת 2015, תקציבי פיתוח ברשויות המקומיות
15. ↑  דותן לוי, ראש מועצת באר יעקב הורשע בעבירות על חוק התכנון והבנייה, באתר כלכליסט, 22 במרץ 2015
16. ↑  פרסום דוח על הביקורת בשלטון המקומי לשנת 2017, באתר מבקר המדינה
17. ↑  ביה"ס תיכון "נווה נחום", הראשון אחרי 110 שנים, בבאר יעקב!
18. ↑  אמיתי גזית, לאחר 12 שנות דיונים: ראשל"צ ובאר יעקב חתמו על הסכם לחלוקת מחנה צריפין, באתר כלכליסט, 29 בנובמבר 2016
19. ↑  ניסים גוזלן: "יום היסטורי בחיי הישוב!"
20. ↑  משרד האוצר - הודעה לעיתונות
21. ↑  אריאל נוי, באר יעקב: הולכת בעקבות ראשל"צ ונס ציונה, באתר כלכליסט, 17 בינואר 2013
22. ↑  סיון הפקות, כביש 431
23. ↑  הפרדה מפלסית כביש מסירת רכבת - באר יעקב, נתיבי איילון (ארכיון)
24. ↑  נתיבי איילון (ארכיון)
25. ↑  הקו החום, נת"ע
26. ↑  הילה ציאון, הכירו: היישובים שיכפילו את עצמם עד 2030, באתר ynet, 18 באוקטובר 2014
27. ↑  הילה ציאון‏, באר יעקב: נחתם הסכם גג לבניית 11 אלף דירות חדשות, באתר וואלה!‏, 13 ביוני 2017